สธ.เตรียมทีมแพทย์บริการประชาชน ที่จะเข้าร่วมงานพระราชพิธีบรมราชาภิเษก อย่างเต็มที่ แนะผู้ที่จะมาร่วมงาน เตรียมหมวก หรือร่ม ขณะที่ ตำรวจย้ำการเดินทางเข้าพื้นที่ ทั้งทางบก ทางราง และทางเรือ มีความพร้อมทั้งหมดแล้ว
นายแพทย์ณรงค์ อภิกุลวณิช รองอธิบดีกรมการแพทย์ เปิดเผยถึงการอำนวยความสะดวกประชาชนที่จะมาร่วมงานพระราชพิธีบรมราชาภิเษก ว่า ในส่วนของกระทรวงสาธารณสุข ได้จัดเตรียมเจ้าหน้าที่ ด้านการแพทย์กว่า 70 ทีม ไว้ดูแลประชาชนที่จะมาร่วมพระราชพิธีในครั้งนี้ กระจายตามจุดต่าง ๆ 6 โซน ได้แก่ โซนที่ 1 บริเวณใต้สะพานพระปิ่นเกล้า และใกล้เคียง // โซนที่ 2 บริเวณหน้าพิพิธภัณฑ์เหรียญ และใกล้เคียง // โซนที่ 3 บริเวณวัดสามพระยา และใกล้เคียง // โซนที่ 4 บริเวณเทเวศประกันภัย และใกล้เคียง // โซนที่ 5 บริเวณแยกเสาชิงช้า และใกล้เคียง // โซนที่ 6 บริเวณเทคโนโลยีตั้งตงจิตรพานิชยการ และใกล้เคียง นอกจากนั้น จะมีทีมแพทย์เดินเท้ากระจายอยู่ทุกพื้นที่ พร้อมเตรียมเส้นทางฉุกเฉินในการเคลื่อนย้ายผู้ป่วยส่งโรงพยาบาลต่าง ๆ พร้อมแนะนำประชาชนที่จะมาร่วมงาน ซึ่งอาจพบกับอากาศร้อนในระยะนี้ ขอให้พักผ่อนให้เพียงพอ ดื่มน้ำมาก ๆ เตรียมหมวก หรือร่มมาด้วย หากใครมีโรคประจำตัว แนะนำให้พกยาประจำตัวมาด้วย หากมีอาการเวียนศีรษะ หน้ามืด หรืออาการต่าง ๆ สามารถติดต่อเจ้าหน้าที่ด้านการแพทย์ที่ประจำจุดได้ทันที         ด้านพลตำรวจโท ปิยะ อุทาโย ผู้ช่วยผู้บัญชาการตำรวจแห่งชาติ ระบุว่า กองอำนวยการร่วมงานพระราชพิธีบรมราชาภิเษก ได้เตรียมการเดินทางให้กับประชาชน ทั้งทางรถ ทางราง และทางเรือ โดยทางรถ จัดสถานที่จอดรถไว้ 27 จุด ตามสถานที่สำคัญรอบนอก เช่น สถานที่ราชการ ห้างสรรพสินค้า รองรับรถได้กว่า 31,000 คัน โดยมีจุดรวมพลชั้นใน 9 แห่ง ได้แก่ สนามม้านางเลิ้ง บ้านพิษณุโลก บ้านมนังคศิลา สะพานพุทธฯ สะพานพระราม 8 สะพานพระปิ่นเกล้า วัดเทพศิรินทร์ ลานคนเมือง และสวนนคราภิรมย์         นอกจากนี้ ยังมีรถประจำทางเฉพาะกิจ จากย่านคมนาคมสำคัญ เข้าสู่พื้นที่พระราชพิธีฯ 5 เส้นทาง จากสถานีขนส่งจตุจักร อนุสาวรีย์ชัยสมรภูมิ สนามกีฬาแห่งชาติ วงเวียนใหญ่ และหัวลำโพง        ส่วนการเดินทางทางราง มีการจัดรถไฟจากจังหวัดพระนครศรีอยุธยา ฉะเชิงเทรา และนครปฐม เข้าสู่พื้นที่ชั้นใน         ทางเรือ ประชาชนในจังหวัดปทุมธานี นนทบุรี หรือ กรุงเทพมหานคร สามารถใช้แม่น้ำเจ้าพระยา โดยเรือด่วนเจ้าพระยา จากท่าเรือต่าง ๆ หรือเรือซึ่งจัดขึ้นพิเศษ มาขึ้นที่ท่าเรือใกล้พื้นที่จัดงาน จากนั้นเดินทางเข้าสู่บริเวณพระราชพิธี จะมีการจัดพื้นที่บริการต่าง ๆ เช่น การจัดกิจกรรม นิทรรศการ และการแสดงดนตรี รวมไปถึงการตั้งโรงครัวพระราชทาน อาหารน้ำดื่ม เพื่ออำนวยความสะดวกให้กับประชาชนที่เข้าร่วมงานพระราชพิธีในครั้งนี้